<classify> WATOAJI wa huduma za afya nchini wametakiwa kununua maji tiba maarufu kama drip yanayotengenezwa na Hospitali ya Rufaa ya Mkoa wa Pwani Tumbi inayomilikiwa na Shirika la Elimu Kibaha KEC ili kupunguza gharama ya kuagiza maji hayo kutoka nje ya nchi.Akizungumza na wananchi waliotembelea banda la KEC wakati wa maonesho ya viwanda na biashara mtaalamu wa utengenezaji wa maji hayo kutoka Hospitali ya Tumbi, Veronica Makange alisema hivi sasa wanazalisha maji ambayo yanatumika katika utaoji wa huduma za afya.Makange alisema kuwa maji hayo ni tiba wakati wa matibabu na ni muhimu sana kwa ajili ya wagonjwa kwenye vituo mbalimbali vya afya, zahanati na hospitali na kuwa sasa hakuna haja ya kuagiza maji hayo nje.Tunazalisha maji haya pale Tumbi, hivyo tunatoa wito kwa watoa huduma wote wa afya kujipatia maji hayo badala ya kuagiza nje ya nchi, kwani gharama zake ni kubwa sana, alisema Makange.Alisema kuwa maji hayo yanatumika sana wakati wa matibabu ikiwa ni pamoja na wagonjwa wanaotapika, wanaoishiwa nguvu, wale wanofanyiwa upasuaji, watoto wachanga, wanawake wajawazito, wagonjwa wa ajali, wagonjwa wa saratani, malaria, sukari na magonjwa mengine.Tunanazalisha maji haya kwa ukubwa mbalimbali na kwa sasa tunazalisha kwa ukubwa mdogo kabisa ili kupunguza uharibifu kwani yakiwa kwenye ujazo mkubwa yakibaki yalikuwa yanamwagwa, sisi hatununui tena bali tunatumia tunayotengeneza wenyewe na wengine waje hapa kununua ili kupunguza gharama za kununua kutoka nje, alisema Makange.Aidha alisema kuwa wanasoko kubwa kwani hospitali kubwa hapa nchini zinanunua maji hayo kwenye hospitali yao na kuwataka watoa huduma wengine kujipatia maji hayo.Tunaishukuru serikali kwa kutupatia ujuzi wa kuzalisha maji haya kwani tunapunguza gharama za kuagiza nje ya nchi na hata kwa wale wanaokuja kununua hapa nao wanapunguza gharama hiyo, alisema.  <topic>: KITAIFA 